Emanuela von Frankenberg
D Emanuela von Frankenberg (* 20. Februar 1961 z Basel) isch e Schwyzer Schauspiileri, wu in dr Schwyz, z Dytschland un z Eschtrych schafft.

Lääbe 
D Emanuela von Frankenberg het iri Uusbildig am Max-Reinhardt-Seminar z Wien iberchuu un isch no ase Studänti an s Wiener Burgtheater engaschiert wore. Derno het si Engaschmänt an verschidene Theaterbihne ghaa, dodrunter am Schauspiilhuus Köln, am Schauspiilhuus Hamburg, am Schauspiilhuus Züri, am Residänztheater München, an dr Staatsopere Stuegert, an dr Chammerspiil Hamburg, am St. Pauli Theater Hamburg, am Renaissancetheater Berlin, an dr Freie Volksbihni Berlin, am Theater in der Josefstadt un dr Wiener Staatsopere un bi dr Bad Hersfelder Feschtspiil un dr Wiener Feschtwuche. Si het zämegschafft mit Regisseur wie Hans Neuenfels, Bartlett Sher, Peter Zadek, Luc Bondy, Jürgen Flimm, Achim Benning, Benno Besson, Jean-Claude Berutti, Hans Lietzau un andere.

Im Färnseh het mer d Von Frankenberg ab 2001 vor allem dur iri Roll vu dr Nonne Agnes Schwandt in dr ARD-Serie Um Himmels Willen chänneglehrt. Si het d Roll vu dr Nonne, wu fir s Chloschter chocht, unter anderem näb dr Jutta Speidel, dr Janina Hartwig un em Fritz Wepper in allne Stapfle vu dr Serie bis zue irem Änd 2021 gspiilt. Dernääbe het si au in andere dytsche Serie wie Tatort, In aller Freundschaft, Die Rosenheim-Cops un Ku’damm 56 mitgspiilt.

In dr Schwyz chännt mer si dur d Serie Die Direktorin, d Verfilmig vu dr Kommissär-Hunkeler-Raire vum Schwyzer Dramatiker Hansjörg Schneider, dr SRF Krimi-Raie Wilder un vyl andere Färnsehufdritt.

D Emanuela von Frankenberg het ire Erschtwohnsitz z Berlin.

Uusgläseni Filmografy

Pryys un Uuszaichnige 
 2010: Bambi – Publikumspryys fir d Serie Um Himmels Willen
 2011: Schwyzer Filmpryys fir dr Film Hunkeler und der Fall Livius
 2012: Uuszaichningspryys fir Schauspiil, Kanton Solothurn / Schwyz
 2013: Cinema tous ecrans Swissperform as beschti Schauspiileri fir dr Film Verstrickt und zugenäht
 2016: Prix Walo fir dr Färnseh-6-Dailer Wilder vu SRF

Literatur

Weblink 
 
 Offiziälli Websyte
 Agänturprofil bi dr Agäntur Inka Stelljes
 Emanuela von Frankenberg bi castupload.com

Fueßnote 

Schauspiler
Schwiizer
Läbigi Person
Frau